“ตลาดหุ้นเอเชีย” เปิดลบ! นลท.จับตาประชุมเฟด-CPI สหรัฐ
“ตลาดหุ้นเอเชีย” เปิดลบ! นักลงทุนจับตาการประชุมนโยบายการเงินของธนาคารกลางสหรัฐ (เฟด) และการเปิดเผยดัชนีราคาผู้บริโภค (CPI) ของสหรัฐในวันที่ 13 ธ.ค.นี้
“ตลาดหุ้นเอเชีย” เปิดลบ! นักลงทุนจับตาประชุมเฟด-ดัชนีราคาผู้บริโภค (CPI) ของสหรัฐ 13 ธ.ค.นี้
12 ธ.ค. 2565

ผู้สื่อข่าวรายงานว่า วันนี้(12 ธ.ค.65) ตลาดหุ้นเอเชียเปิดลบเป็นส่วนใหญ่ เนื่องจากนักลงทุนจับตาการประชุมนโยบายการเงินของธนาคารกลางสหรัฐ (เฟด)ในสัปดาห์นี้ และการเปิดเผยดัชนีราคาผู้บริโภค (CPI) ของสหรัฐในวันที่ 13 ธ.ค.นี้
โดย ดัชนี NIKKEI 225 ตลาดหุ้นญี่ปุ่น ณ เวลา 8:57 น. อยู่ที่ระดับ 27,824.23 จุด ลดลง 76.78 จุด หรือลดลง 0.28% , ดัชนี HSI ตลาดหุ้นฮ่องกง ณ เวลา 9:02 น. อยู่ที่ระดับ 19,656.37 จุด ลดลง 244.50 จุด หรือลดลง 1.23% ,ดัชนี SSE Composite ตลาดหุ้นจีน ณ เวลา 9:02 น. อยู่ที่ระดับ 3,191.67 จุด ลดลง 15.28 จุด หรือลดลง 0.48%, ดัชนี TAIEX ตลาดหุ้นไต้หวัน ณ เวลา 8:57 น. อยู่ที่ระดับ  14,555.00 จุด ลดลง150.43 จุด หรือลดลง 1.02% และดัชนี KOSPI  ตลาดหุ้นเกาหลีใต้ ณ เวลา 9:17 น. อยู่ที่ระดับ 2,371.10 จุด ลดลง 17.94 จุด หรือลดลง 0.75%
โดยนักลงทุนจับตาการประชุมนโยบายการเงินของธนาคารกลางสหรัฐ (เฟด) จัดการประชุมนโยบายการเงินในวันที่ 13-14 ธ.ค. ซึ่งเป็นการประชุมครั้งสุดท้ายของปีนี้
ตลาดจับตาถ้อยแถลงของนายเจอโรม พาวเวล ประธานเฟด ซึ่งจะบ่งชี้ทิศทางอัตราดอกเบี้ยของเฟดในปี 2566 รวมทั้งการเปิดเผยคาดการณ์อัตราดอกเบี้ยนโยบาย (Dot Plot) ในการประชุมครั้งนี้ ซึ่งจะส่งสัญญาณแนวโน้มอัตราดอกเบี้ยของเฟดจนถึงปี 2568
นักลงทุนคาดว่าเฟดจะปรับขึ้นอัตราดอกเบี้ย 0.50% สู่ระดับ 4.25-4.50% ในการประชุมรอบนี้ หลังจากปรับขึ้น 0.75% เป็นจำนวน 4 ครั้งติดต่อกัน ขณะที่นายพาวเวลส่งสัญญาณว่าเฟดจะชะลอการปรับขึ้นอัตราดอกเบี้ยในเดือนธ.ค.
นอกจากนี้ ตลาดคาดการณ์ว่าเฟดจะปรับขึ้นอัตราดอกเบี้ยทะลุ 5.00% ในกลางปีหน้า หลังการเปิดเผยรายงานการจ้างงานนอกภาคเกษตรที่แข็งแกร่ง ซึ่งบ่งชี้ว่าการคุมเข้มนโยบายการเงินของเฟดในช่วงที่ผ่านมายังคงไม่สามารถสกัดความร้อนแรงของตลาดแรงงาน ทำให้มีการคาดการณ์ว่าเฟดจะเดินหน้าปรับขึ้นอัตราดอกเบี้ยต่อไปในปีหน้าเพื่อทำให้เศรษฐกิจชะลอตัวลงและสกัดการพุ่งขึ้นของเงินเฟ้อ
FedWatch Tool ของ CME Group บ่งชี้ว่า ขณะนี้นักลงทุนคาดการณ์ว่าเฟดจะปรับขึ้นอัตราดอกเบี้ยสู่กรอบ 5.00-5.25% ในเดือนพ.ค.2566 หลังจากก่อนหน้านี้คาดการณ์ที่ระดับ 4.75-5.00%